God Se Liefde Omhels Ons
April 19, 2019 April 13, 2019 liefgodgrootliks2015Lewer kommentaar
Wie wysheid het, sal op hierdie woorde ag slaan.
Wie verstandig is, sal dit ter harte neem,
want wat die Here doen is reg.
Die regverdiges lewe daarvolgens,
en die opstandiges kom daardeur tot 'n val. – Hosea 14:10
Ek wil 'n wyse vrou wees. En ek weet dat die enigste manier om wys te kan word, deur kennis van God se Woord is en deur elke dag daarvolgens te leef.
'n Wyse vrou sal hierdie boodskap kan lees regdeur die Boek van Hosea. Sy sal verstaan dat deur Sy genade, God vir haar 'n wonderlike geleentheid bied tot bekering en herstel, en dat dit uiters dwaas van haar sal wees om hierdie uitnodiging te ignoreer.
Selfs te midde van beloofde oordeel, kan die wyse vrou beleef dat God se weë reg is en dat sy aankondiging van oordeel 'n uitnodiging tot bekering is.
"Wat vir die wêreld die onsin van God is, is groter wysheid as die wysheid van mense, en wat vir die wêreld die swakheid van God is, is groter krag as die krag van mense." (1 Korintiërs 1:25). God was op sy heel "dwaasste" en "swakste" oomblikke aan die kruis, maar dit was steeds oneindig wyser en sterker as wat enige mens kon doen. Verlossing is nie 'n prestasie as gevolg van ons wysheid nie; dit is 'n omhelsing van God se dramatiese, onverwagte daad van liefde op Golgota. En hierdie liefde ken geen grense nie.
Hemelse Vader, help my om 'n wyse vrou te wees wat veilig in U arms sal loop. Help my asseblief om U altyd eerste te stel. Amen.
Niks Kan Ons Skei Nie
April 11, 2019 April 6, 2019 liefgodgrootliks2015Lewer kommentaar
Maar ek is die Here jou God van Egipte se tyd af. Ek gaan jou weer in tente laat woon soos in in die woestyntyd. – Hosea 12:10
Alhoewel Israel finansiële voorspoed en goeie huise gehad het, het God se oordeel hulle weer in ballingskap en nederige tente gebring. Hierdie oordeel was verseker omdat God deur die profete gespreek het, tog het hulle nie geluister nie.
"Op hoogmoed volg ondergang, op selfverheffing volg die val." (Spreuke 16:18) Die mense van Israel het vertroue gehad in hulle rykdom, in hulle finansiële sukses en wou nie na Hosea luister nie. Uiteindelik wou hulle nie na God luister nie. Maar God het 'n onverwagse draai in hulle toekoms gebring: hulle sou weer in tente woon. Hulle sou al hulle aardse besittings moes agterlaat en van voor af begin.
Die goeie nuus is dat selfs al verloor ons alles wat ons het, ons nooit vir God kan verloor nie. En ons het die versekering dat daar niks, absoluut niks, is wat ons van sy liefde kan skei nie.
Ek loof U, Vader, want hiervan is ek oortuig: geen dood of lewe of engele of magte of teenwoordige of toekomstige dinge of kragte of hoogte of diepte of enige iets anders in die skepping kan my van die liefde van God skei nie, die liefde wat daar is in Christus Jesus ons Here. Amen.
Worstel Of Oorgee
April 10, 2019 April 6, 2019 liefgodgrootliks2015Lewer kommentaar
Die Here is die almagtige God, die Here sal onthou."
Wat jy moet doen, is om na jou God toe terug te keer: jy moet Hom liefhê en sy bevele gehoorsaam, jy moet jou hoop altyd op jou God vestig. – Hosea 12:6-7
Vandag se verse herinner ons aan Jakob se verhaal. Hosea vergelyk hom met die mense van Israel. In antieke Israel was iemand wat sy broer by die hakskeen vasgehou het 'n swendelaar, iemand wat sy doelwitte deur middel van slinkse en oneerlike maniere laat slaag het. Deur Hosea, het God gesê, "Dit was Jakob toe en nou is dit Israel."
Maar, ten spyte van die ooreenkomste, het die profeet die verskille tussen Jakob en die mense van Israel uitgewys. Hy herroep die stryd tussen Jakob en die engel in Genesis 32:24-30. Jakob het geweier om homself aan God te onderwerp, dus het God onderdanigheid van Jakob vereis in 'n letterlike strydgeveg. Jakob het die geveg verloor en getreur. Hy het geweet God het hom verslaan en al wat hy kon doen was om aan God vas te klou en te smeek dat God hom sal seën. Hosea noem Jakob in die verse om vir Israel te wys wat hulle moet doen: in plaas daarvan om met God te baklei, moet hulle net oorgee.
Daar is twee maniere waarop mens lewenslesse kan leer: die maklike manier en die moeilike manier. Israel het besluit om op die harde manier te leer, waar hulle dieselfde foute oor en oor gemaak het. Ek kan myself daarin herken. Ek het al 'n paar harde lesse in my lewe geleer, omdat ek dinge op my manier wou doen en God eenkant gelaat het.
Here, U het al gesien hoe ek teen U stry, teen u wil vir my lewe en teen U perfekte tydsberekening. Help my om U met alles te vertrou. Help my om te onthou dat U God is en dat U weet wat die beste is. Amen
God Gee Nooit Op Nie
April 9, 2019 April 6, 2019 liefgodgrootliks2015Lewer kommentaar
Ek sal my gloeiende toorn bedwing, Ek sal nie so ver gaan en Efriam uitwis nie, want Ek is God, nie 'n mens nie. Ek is die Heilige wat by jou is, Ek sal nie met woede ingryp nie. – Hosea 11:8-9
Ons sien God vandag as 'n liefdevolle Vader wat vir Israel liefgehad het soos 'n kind, wie sy seun uit Egipte geroep het. Hy het vir Efraim geleer loop en hom in sy arms omhels. Hy het neergebuig na hulle toe en hulle gevoer. God was nog altyd 'n goeie, liefdevolle en besorgde Vader.
Die straf het gekom as gevolg van Israel se sonde. Hulle sou deur die Assiriërs verslind en as gevangenes geneem word. Maar God, as 'n liefdevolle Vader, wys vandag sy hart. "Maar hoe kan Ek jou prysgee, Efraim? Hoe kan Ek jou laat vaar, Israel? Hoe kan Ek jou vernietig soos Adma, met jou maak soos met Sebojim? Ek kan dit nie oor my hart kry nie. My liefde brand te sterk."
Hoe kan ek opgee op jou? Ek dink vandag aan my eie kinders. Wanneer hulle besluite neem wat my hart breek, gee ek op op hulle? Nooit. As ek, as 'n ontroue mens, nie op my kinders wil opgee nie, hoe kan ons dink dat God sy liefde vir ewig sal weerhou? Hy sal weer medelye betoon. Hy sal nie sy mense vir ewig in ballingskap los nie.
Hemelse Vader, wanneer ons gesondig het en skuldig is voor U, het U nooit moed opgegee op ons nie. Geregtigheid het vereis dat U dit moet doen, tog het U dit in U hart gevind om 'n manier te kry om ons te verlos: Jesus Christus. Dankie dat U nooit opgegee het op my nie. Dankie dat U die perfekte manier gekry het om my te verlos. Amen.
Oes Standvastige Liefde
April 8, 2019 April 5, 2019 liefgodgrootliks2015Lewer kommentaar
Ek het gesê: "Saai volgens my wil, en julle sal my liefde oes. Ploeg vir julle 'n nuwe land! Dit is nou die tyd om na my wil te vra sodat Ek kan kom en weldade oor julle uitgiet." – Hosea 10:12
Ek is mal oor vandag se verse! Ons het die afgelope paar weke in Hosea gesien dat die mense van Israel baie gesondig het sonder om hulle sondes te bely. Maar ons God is so liefdevol, so vergewensgesind en goed vir ons, dat Hy nog steeds vir hulle 'n keuse gee: Saai volgens my wil en julle sal my liefde oes.
Om dit te kon doen, moes hulle " 'n nuwe land omploeg". Wat beteken dit? Die onbewerkte grond is die harde grond wat nie toelaat dat die saad van God se Woord binne in die mense se harte indring en dan vrugbaar word nie.
Maar vandag se verse wys vir ons dat daar altyd hoop is. God sal nader aan jou beweeg as jy nader aan Hom beweeg en as jy jou hart reinig deur jou sonde te bely (Jakobus 4:8); God is nie ver van elkeen van ons af nie (Handelinge 17:27)
Hy is naby aan jou. Is jy naby aan Hom? Is jou hart hard gemaak deur jou "onbewerkte grond"? Watter "gesaaides" sal groei van die saad wat vandag, die afgelope week of maand geplant is? Die tyd om die Here te soek en onwankelbare liefde te oes is nou. God is altyd by jou.
Onse Vader, die feit dat U my nooit gelos het nie, ten spyte van my sonde en ten spyte van my tweestrydige hart, gaan my verstand te bowe. U is naby my! Ek het vandag die behoefte om u omhelsing te voel. Lei my om 'n lewe te leef waar ek volgens u wil sal saai en genade sal oes. Amen.
Week 5: Uitdaging Stel hierdie week 'n wekker vir 20 minute tydens jou stiltetyd. Sit stil voor die Here. Vra Hom om vir jou te wys waar jou hart dalk verhard is en waar 'n ongesonde "oes" geplant is. Maak 'n lys van klein maniere hoe jy eerder liefde en barmhartigheid kan oes. Dank God dat Hy altyd by jou is.